Diwrnod Rhyngwladol Menywod a Merched Mewn Gwyddoniaeth

Mae Diwrnod Rhyngwladol Menywod a Merched o fewn Gwyddoniaeth yn ddathliad blynyddol a fabwysiadwyd gan Gynulliad Cyffredinol y Cenhedloedd Unedig i hyrwyddo mynediad a chyfranogiad llawn a chyfartal menywod o fewn Gwyddoniaeth, Technoleg, Peirianneg a Mathemateg (STEM). Pasiodd Cynulliad Cyffredinol y Cenhedloedd Unedig benderfyniad 70/212 ar 22 Rhagfyr 2015, a gyhoeddodd 11 Chwefror fel diwrnod i cofio a dathlu'r digwyddiad hwn. Dewisir thema bob blwyddyn i amlygu ffocws penodol a maes trafod er mwyn canolbwyntio ar un agwedd o gydraddoldeb rhywiol mewn gwyddoniaeth. Mae Llywodraeth Cymru, a nifer o lywodraethau'r byd, yn annog mwy o ferched i fentro i feysydd gwyddoniaeth a pheirianneg. Roedd Ann Rees yn fardd ac yn llenor Cymraeg ac yn un o'r menywod cyntaf o Gymru i gymhwyso yn feddyg. Ond y cyntaf drwy wledydd Prydain oedd y Gymraes Frances Elizabeth Morgan a raddiodd mewn meddygaeth yn 1870. Athro Peirianneg Fecanyddol ac Is-Ganghellor a Phrif Weithredwr Prifysgol Cranfield yw Karen Holford. Mae Diwrnod Rhyngwladol Menywod a Merched mewn Gwyddoniaeth yn cael ei weithredu'n flynyddol gan UNESCO mewn cydweithrediad â'r grŵp Merched y Cenhedloedd Unedig. Mae’r ddau sefydliad yn cydweithio gyda llywodraethau cenedlaethol, sefydliadau rhynglywodraethol, partneriaid, cymdeithasau sifil, prifysgolion a chyrff eraill er mwyn cyflawni’r nod o hyrwyddo rôl menywod a merched mewn meysydd gwyddonol a dathlu’r rhai sydd eisoes yn llwyddiannus o fewn y maes.